IMISLab/GreekWikipedia huggingface dataset:
Άνοιγμα Λάρσεν

Το Άνοιγμα Λάρσεν (Larsen's Opening), γνωστό επίσης ως Επίθεση Νίμζοβιτς–Λάρσεν (Nimzowitsch–Larsen Attack) ή Επίθεση Νιμζο–Λάρσεν (Nimzo–Larsen Attack) ή Άνοιγμα φιανκέτου της βασίλισας (Queen's Fianchetto Opening), είναι ένα πλευρικό σκακιστικό άνοιγμα το οποίο χαρακτηρίζεται από την αρχική κίνηση 1.β3 (κωδικός ECO A01).

 Το άνοιγμα έχει πάρει το όνομά του από τον Δανό γκρανμαίτρ στο σκάκι Μπεντ Λάρσεν, ο οποίος εμπνεύστηκε από το παράδειγμα του μεγάλου Λετονο-Δανού παίκτη και θεωρητικού Άρον Νίμζοβιτς (1886–1935), ο οποίος συχνά έπαιξε 1.Ιζ3 που ακολουθείται από 2.β3, το οποίο μερικές φορές ονομάζεται Επίθεση Νιμζο–Λάρσεν.Η Εγκυκλοπαίδεια Σκακιστικών Ανοιγμάτων έχει αφιερώσει στο Άνοιγμα Λάρσεν τον κωδικό A01. Με την πλευρική κίνηση 1.β3 τα λευκά προετοιμάζουν το φιανκέτο του αξιωματικού της βασίλισσας ώστε σύμφωνα με το στυλ του υπερμοντερνισμού να βοηθήσουν στον έλεγχο των τετραγώνων του κέντρου και να ασκήσουν πίεση στην πτέρυγα του βασιλιά των μαύρων. Ο αξιωματικός στο τετράγωνο β2 είναι συχνά η πηγή πολλών απειλών στο κέντρο και την πτέρυγα του βασιλιά των μαύρων και δεν πρέπει να αντιμετωπιστεί ελαφρά τη καρδία. Αγγλόφωνα βικιβιβλία: Chess Opening Theory: Larsen's Opening
Καρούντα

Η Καρούντα (αγγλ: Karoonda) είναι οικισμός της Αυστραλίας στην πολιτεία της Νότιας Αυστραλίας. Αποτελεί έδρα του περιφερειακού συμβουλίου της Καρούντα Ιστ Μάρεϊ (Karoonda East Murray). Σύμφωνα με την απογραφή του 2006 ο πληθυσμός της Καρούντα ανέρχεται στους 514 κατοίκους (245 άνδρες και 269 γυναίκες).

 Η Καρούντα είναι κτισμένη σε απόσταση 145 χιλιομέτρων ανατολικά από την πρωτεύουσα της πολιτείας, Αδελαΐδα και 65 χιλιόμετρα ανατολικά από την κωμόπολη Μάρεϊ Μπριτζ. Η ονομασία της προέρχεται από τη λέξη καρούντα που στη γλώσσα των ιθαγενών της Αυστραλίας σημαίνει χειμερινό κατάλυμα. Η πλειοψηφία των κατοίκων είναι χριστιανικού θρησκεύματος και ασχολείται με τη γεωργία και την κτηνοτροφία. Η ευρύτερη περιοχή κατοικήθηκε γύρω στο 1859 από κτηνοτρόφους. Η Καρούντα δημιουργήθηκε επίσημα τον Δεκέμβριο του 1913 στα πλαίσια της επέκτασης των σιδηροδρομικών γραμμών της χώρας. Ο νεότευκτος οικισμός απέκτησε γρήγορα διάφορα κοινοτικά καταστήματα και δημόσια κτίρια ενώ το πρόβλημα της υγειονομικής περίθαλψης λύθηκε μόνο κατά τα μέσα της δεκαετίας του 1920 με την εγκατάσταση γιατρού και τη δημιουργία τοπικού νοσοκομείου. Ο οικισμός δέχτηκε ισχυρό οικονομικό πλήγμα κατά τη δεκαετία του 1930 εξαιτίας της ξηρασίας και της κατακόρυφης πτώσης της τιμής του σιταριού.
Ιωάννης Κληρίδης

Ο Ιωάννης Κληρίδης (1887 - 1961) ήταν Κύπριος δικηγόρος και πολιτικός, πατέρας του μετέπειτα Προέδρου της Κυπριακής Δημοκρατίας Γλαύκου Κληρίδη. Διατέλεσε δήμαρχος Λευκωσίας και υπήρξε υποψήφιος Πρόεδρος της Κύπρου στις πρώτες προεδρικές εκλογές του 1959, όπου ηττήθηκε από τον Αρχιεπίσκοπο Μακάριο.

 Ο Ιωάννης Κληρίδης γεννήθηκε το 1887 στον Αγρό της επαρχίας Λεμεσού (στην περιοχή της Πιτσιλιάς). Σπούδασε αρχικά στο Παγκύπριο Διδασκαλείο, από το οποίο αποφοίτησε το 1907, και για λίγα χρόνια εργάστηκε ως δάσκαλος σε δημοτικά σχολεία. Τελικά αποφάσισε να σπουδάσει και Νομική, εγκαταστάθηκε στο Λονδίνο, και το 1914 ονομάσθηκε δικηγόρος στο Gray’s Inn του Λονδίνου.Επιστρέφοντας στην Κύπρο, άνοιξε δικηγορικό γραφείο στην Λευκωσία (1915) και σύντομα αναδείχθηκε σε έναν από τους πιο επιτυχημένους δικηγόρους της Κύπρου, ενώ παράλληλα αρθρογραφούσε για νομικά και πολιτικά θέματα στις εφημερίδες «Πατρίς» και «Ελευθερία».Ένθερμος οπαδός του κινήματος της Ενώσεως της Κύπρου με την Ελλάδα, υπηρέτησε ως γραμματέας του Εθνικού Συμβουλίου (1921), μέλος της Θρονικής Επιτροπής της Ιεράς Αρχιεπισκοπής Κύπρου (1927-41), μέλος του Συμβουλίου της Εφορείας Ελληνικών Εκπαιδευτηρίων Λευκωσίας, και νομικός σύμβουλος του Αρχιεπισκόπου.Υπηρέτησε μία θητεία ως δήμαρχος Λευκωσίας (1946-49) με την υποστήριξη του αριστερού ΑΚΕΛ.Το 1952 έγινε μέλος του Αποικιακού Εκτελεστικού Συμβουλίου (Colony's Executive Council) υπό την βρετανική αποικιακή διοίκηση, αλλά παραιτήθηκε από την θέση αυτή το 1956, διαμαρτυρόμενος για την εκτόπιση του Αρχιεπισκόπου Μακαρίου στις Σεϋχέλλες από τους Βρετανούς.Το 1959 ο Ιωάννης Κληρίδης ήταν υποψήφιος Πρόεδρος της Κύπρου στις πρώτες προεδρικές εκλογές με την υποστήριξη του ΑΚΕΛ, αλλά υπέστη βαριά ήττα από τον Αρχιεπίσκοπο Μακάριο. Αξιοσημείωτο ήταν το γεγονός ότι ο ίδιος του ο γιος, Γλαύκος Κληρίδης, υποστήριξε τον Αρχιεπίσκοπο ενάντια στον πατέρα στου.Η βρετανική κυβέρνηση απένειμε στον Ιωάννη Κληρίδη τα παράσημα Queen's Counsel (QC) και Commander of the Most Excellent Order of the British Empire (CBE).Ο Ιωάννης Κληρίδης πέθανε το 1961, σε ηλικία 74 ετών. Ιωάννης Κληρίδης στον Πανδέκτη, του Εθνικού Ιδρύματος Ερευνών
Μεξικανικές βουλευτικές εκλογές 2021

Στις 6 Ιουνίου 2021 διεξήχθησαν ομοσπονδιακές βουλευτικές εκλογές στο Μεξικό, για να εκλεγούν τα 500 μέλη της Βουλής των Αντιπροσώπων του 65ου Μεξικανικού Κογκρέσου. Την ίδια ημέρα διεξήχθησαν οι εκλογές για να εκλεγούν οι κυβερνήτες στις 15 πολιτείες του Μεξικού, οι δήμαρχοι και τα δημοτικά συμβούλια σε 30 πολιτείες, τα μέλη των τοπικών κογκρέσων και 1.923 πρόεδροι δημοτικών διαμερισμάτων. Συνολικά, πάνω από 20.000 θέσεις καλύφθηκαν με αυτές τις εκλογές, που είναι οι μεγαλύτερες που έχουν γίνει στο Μεξικό μέχρι σήμερα. Παράλληλα, διεξήχθη και ένα δημοψήφισμα στο οποίο οι Μεξικανοί κλήθηκαν να απαντήσουν αν θέλουν να παραπεμφθούν σε δίκη οι πέντε πρώην Πρόεδροι του Μεξικού που κατηγορήθηκαν για διαφθορά.

 Η προεκλογική περίοδος σπιλώθηκε από βίαια περιστατικά και δολοφονίες προσώπων. Το οργανωμένο έγκλημα ακμάζει στο Μεξικό, ο αριθμός των συμμοριών και των καρτέλ διακίνησης ναρκωτικών έχει αυξηθεί τόσο που μπαίνουν και στο χώρο της πολιτικής. Με τακτικές εκβιασμού επηρεάζουν την λειτουργία των κρατικών αρχών και της αστυνομίας και παρακωλύουν το έντιμο εμπόριο. Μέχρι την ημέρα των εκλογών έγιναν εκατοντάδες επιθέσεις και 89 δολοφονίες υποψηφίων και πολιτικών προσώπων. Τα 500 μέλη της Μεξικανικής Βουλής των Αντιπροσώπων εκλέγονται με δημοκρατικές, άμεσες εκλογές ανά τριετία, όπως ορίζεται από το Σύνταγμα του Μεξικού, ως εξής: τα 300 μέλη εκλέγονται με απλό πλειοψηφικό σύστημα από ισάριθμες μονοεδρικές εκλογικές περιφέρειες. τα 200 μέλη εκλέγονται με αναλογική εκπροσώπηση από πέντε 40εδρικές εκλογικές περιφέρειες. Το εκλογικό όριο για να μπει ένα κόμμα στη Βουλή είναι 3%. Η κατανομή των εδρών γίνεται με απλή ποσόστωση και μέθοδο των μεγαλύτερων υπολοίπων.Ο μέγιστος αριθμός εδρών που μπορεί να κερδίσει ένα κόμμα είναι 300. Το ποσοστό εδρών που μπορεί να κερδίσει ένα κόμμα δεν πρέπει να υπερβαίνει το ποσοστό ψήφων που έλαβε κατά περισσότερο από 8%. Το 50% των υποψηφίων ενός κόμματος πρέπει να είναι γυναίκες.Η προσέλευση στην ψηφοφορία είναι υποχρεωτική για όλους τους πολίτες του Μεξικού ηλικίας άνω των 18 ετών. Δικαίωμα υποψηφιότητας έχουν οι πολίτες του Μεξικού ηλικίας άνω των 21 ετών, υπό την προϋπόθεση να μην έχουν αποστερηθεί το δικαίωμα με δικαστική απόφαση ή ιατρική διάγνωση, να μην είναι ιερείς ή στρατιωτικοί και να μην ασκούν επάγγελμα ασύμβατο με την ιδιότητα του βουλευτή. Η θητεία στη Βουλή είναι ως τρεις φορές ανανεώσιμη, δηλαδή κανείς δεν μπορεί να εκλεγεί βουλευτής πάνω από τέσσερις φορές. Η διεξαγωγή των Μεξικανικών εκλογών
Καβείριο Θηβών

Το Καβείριο Θηβών, επίσης Καβιρείον Θηβών, είναι γνωστό ιερό των Καβείρων και βρίσκεται περίπου 8 χλμ δυτικά των Θηβών. Ηταν αφιερωμένο σε θεότητες άγνωστης προέλευσης, τον Κάβειρο και τον Παίδα, στους οποίους η Δήμητρα αποκάλυψε μυστήρια που αποσκοπούσαν στην ενδυνάμωση της γονιμότητας των καρπών, των ζώων και των ανθρώπων.

 Ο Παυσανίας δεν αποκαλύπτει κάτι για τη φύση των συγκεκριμένων μυστηρίων, αναφέροντας απλώς ότι σύμφωνα με τη θηβαϊκή παράδοση υπήρχε πόλη, της οποίας οι κάτοικοι αποκαλούνταν Κάβειροι. Η Δήμητρα, όταν επισκέφθηκε την περιοχή, φέρεται πως αποκάλυψε κάποιο μυστήριο των Καβείρων στον Προμηθέα και τον γιο του Αιτναίο, τις λεπτομέρειες του οποίου δεν μπορούσε να αποκαλύψει ο Παυσανίας. Τα μυστήρια ήταν ένα από τα δώρα της Δήμητρας στους Καβείρους, που διώχθηκαν από την χώρα τους από τους Αργείους. Οι Κάβειροι ως προστάτιδες θεότητες του ιερού ήταν φύλακες των αμπελιών και της γονιμότητας. Σύμφωνα με την ερμηνεία του Καρλ Κερένυι σε σχετική εικονογραφία του ιερού οι άρρενες εκπρόσωποι του ανθρώπινου γένους ο Πρατόλαος και ο Μίτος, δηλαδή ο Πρώτος Άνθρωπος και ο Σπόρος, ατενίζουν τον μεγάλο Διονυσιακό Κάβιρο και τον Παίδα που τον υπηρετεί. Ο Κερένυι ταυτίζει τον Κάβιρο με τους αρχικούς Τιτάνες, θεότητες οι οποίες σχετίζονται με τη σκοτεινή σφαίρα από την οποία προέρχεται η ζωή και είναι απαγορευμένες για την αφήγηση του Παυσανία. Το ιερό ανακαλύφθηκε το 1887-88, από τις ανασκαφές του Γερμανικού Αρχαιολογικού Ινστιτούτου υπό την επίβλεψη Γερμανών αρχαιολόγων όπως οι P. Wolters, Βίλχελμ Ντέρπφελντ, W. Judeich, H. Winnefeld, και F. Winter. Ανασκαφή έγινε επίσης το 1955, υπό την εποπτεία της G. Bruns που διάρκεσε έως το 1966, αποκαλύπτοντας τα ερείπια ενός ορθογώνιου ναού, που χρονολογείται στον 6ο Π.Κ.Ε. αι. Πλησίον του ναού κατασκευάστηκε κατά την ελληνιστική περίοδο αρχαίο θέατρο. Δε διέθετε σκηνή, αλλά είχε 10 κερκίδες και ένα βωμό στο μέσο της ορχήστρας διαμέτρου 26 μέτρων και συνολική διάμετρο θεάτρου τα 60 μ. Νοτιοανατολικά του θεάτρου υπάρχει στοά (40 x 6 μ.), η οποία χρησιμοποιείτο για λατρευτικούς σκοπούς. Αποκαλύφθηκαν επίσης κυκλικά και ελλειψοειδή κτήρια, διάσπαρτα στον χώρο του ιερού, εξοπλισμένα με βόθρους για τις αιματηρές θυσίες και τους τελετουργικούς καθαρμούς. Αναφέρεται επίσης Ιερό Άλσος της Καβειρίας Δήμητρας και της Κόρης, όπου αποκάλυψε η Δήμητρα το μυστήριο στους Καβείρους. Κατά τον Παυσανία και πάλι, κοντά στο κέντρο της Ανθηδώνας ΝΑ των Θηβών υπήρχε ιερό των Καβείρων αφιερωμένο στη λατρεία της Δήμητρας και της Κόρης. Bequignon Y. 1976, "KABIRION Boiotia, Greece" στο The Princeton encyclopedia of classical sites. Stillwell, Richard. MacDonald, William L. McAlister, Marian Holland. Princeton, N.J. Princeton University Press. Bruns Gerda 1964, "Kabirenheiligtum bei Theben", Arch.Anz. 231-65MIP; (1967) 228-73MIP. Kerenyi Carl 1997, Prometheus: Archetypal Image of Human Existence, Princeton University Press. Wolters P. & Gerda Bruns 1940, Das Kabirenheiligtum bei Theben I, Walter de Gruyter. Καβειρείο Θηβών στον "Οδυσσέα" Αρχειοθετήθηκε 2015-04-18 στο Wayback Machine. Κρατεία, Πρατόλαος, Παις και Κάβιρος στο Εθνικό Αρχαιολογικό Μουσείο.
Απόστολος Κατσιφάρας

Ο Απόστολος Κατσιφάρας (Καλέντζι Αχαΐας, 1959) είναι Έλληνας πολιτικός. Έχει διατελέσει βουλευτής, υφυπουργός Δικαιοσύνης και περιφερειάρχης Δυτικής Ελλάδος, ενώ σήμερα είναι επικεφαλής της μείζονος αντιπολίτευσης στο Περιφερειακό Συμβούλιο της Περιφέρειας Δυτικής Ελλάδος.

 Γεννήθηκε το 1959 στο Καλέντζι Αχαΐας και είναι ανιψιός του Γιώργου Κατσιφάρα, υπουργού των κυβερνήσεων του Ανδρέα Παπανδρέου. Αποφοίτησε από το λύκειο Ερυμάνθειας και εν συνεχεία σπούδασε Διοίκηση και Οικονομία στο ΤΕΙ Πάτρας. Υπήρξε στέλεχος του Ελληνικού Οργανισμού Τουρισμού (E.O.T.) από το 1981 έως και το 2004.Παράλληλα ασχολήθηκε με την τοπική αυτοδιοίκηση και εξελέγη νομαρχιακός σύμβουλος Αχαΐας το 1994, 1998 και 2002. Το 2004 έθεσε υποψηφιότητα για τις βουλευτικές εκλογές με την υποστήριξη του ΠΑ.ΣΟ.Κ., στις οποίες και εξελέγη. Επανεξελέγη το 2007 και 2009. Στην κυβέρνηση του Γιώργου Παπανδρέου διορίστηκε υφυπουργός Δικαιοσύνης, Διαφάνειας και Ανθρωπίνων Δικαιωμάτων τον Οκτώβριο του 2009, θέση από την οποία παραιτήθηκε τον Σεπτέμβριο του 2010 για να διεκδικήσει τη θέση του περιφερειάρχη Δυτικής Ελλάδος. Στις περιφερειακές εκλογές το Νοέμβρη του 2010 εξελέγη από τον πρώτο γύρο περιφερειάρχης Δυτικής Ελλάδος με την υποστήριξη του ΠΑ.ΣΟ.Κ. Στις περιφερειακές εκλογές του Μαΐου 2014 επανεξελέγη περιφερειάρχης Δυτικής Ελλάδος στο δεύτερο γύρο επικρατώντας του Ανδρέα Κατσανιώτη. Στις περιφερειακές εκλογές του 2019 τον διαδέχθηκε στη θέση του περιφερειάρχη Δυτικής Ελλάδας ο Νεκτάριος Φαρμάκης. Είναι νυμφευμένος με τη Ρούλα Καραγιάννη και έχει αποκτήσει δύο παιδιά, την Μελίνα-Αμαλία και τον Γιάννη. Θεόδωρος Ηλ. Λουλούδης, ΠΑΣΟΚ Αχαΐας. Μια διαδρομή 40 χρόνων, 1974-2014, Αχαϊκή Βιβλιοθήκη, Εκδόσεις Πελοπόννησος, Πάτρα 2014. ISBN 978-618-81328-4-9.
Κρις Γουντ

Ο Κρις Γουντ (αγγλικά: Christopher Grant Wood, γεννήθηκε 7 Δεκεμβρίου 1991) είναι διεθνής Νεοζηλανδός ποδοσφαιριστής, που αγωνίζεται στη θέση του επιθετικού και αγωνίζεται τώρα στη Νιούκαστλ Γιουνάιτεντ. Είναι πρώτος σκόρερ στην ιστορία της εθνικής ομάδας της χώρας του με 33 γκολ.

 Ξεκίνησε την καριέρα του από τα τμήματα υποδομής της νεοζηλανδικής Waikato, ενώ η σεζόν 2007-08 είχε και 4 συμμετοχές με την επαγγελματική ομάδα του συλλόγου. Ταυτόχρονα συμμετείχε με την Εθνική κάτω των 17 ετών στο Παγκόσμιο Πρωτάθλημα όπου πραγματοποίησε εξαιρετικές εμφανίσεις με επακόλουθο τη δοκιμή του από την ομάδα της Γουέστ Μπρόμιτς Άλμπιον, η οποία πείσθηκε για τις ικανότητές του και τον απέκτησε. Τον Απρίλιο του 2009 πραγματοποίησε την παρθενική του συμμετοχή στην Πρέμιερ Λιγκ ενώ μέχρι το τέλος της αγωνιστικής περιόδου είχε άλλη μια συμμετοχή. Με τη λήξη του πρωταθλήματος, που βρήκε την ομάδα του να υποβιβάζεται, υπέγραψε επαγγελματικό συμβόλαιο με τη Γουέστ Μπρομ και την επόμενη χρονιά είχε 18 συμμετοχές και ένα γκολ, πανηγυρίζοντας ταυτόχρονα την επιστροφή της ομάδας του στην Πρέμιερ Λιγκ.Ο Γουντ πραγματοποίησε την παρθενική του εμφάνιση με την Εθνική ομάδα της Νέας Ζηλανδίας σε φιλική αναμέτρηση που διεξήχθη στις 3 Ιουνίου του 2009 με αντίπαλο την Τανζανία, ενώ ήταν μέλος της ομάδας που συμμετείχε στο Κύπελλο Συνομοσπονδιών που έλαβε χώρα το 2009 έχοντας μία συμμετοχή. Τον Μάιο του 2010 ανακοινώθηκε ως ένας από τους 23 ποδοσφαιριστές που συμπεριλήφθηκαν στην αποστολή της Νέας Ζηλανδίας για το Παγκόσμιο Κύπελλο της Νότιας Αφρικής, ενώ με τη συμμετοχή του ως αλλαγή στο 72ο λεπτό της αναμέτρησης της πρώτης αγωνιστικής με τη Σλοβακία, στη θέση του Κρις Κίλεν, έγινε ο νεότερος Νεοζηλανδός ποδοσφαιριστής που αγωνίζεται σε Παγκόσμιο Κύπελλο Ποδοσφαίρου, όντας 18 ετών και 187 ημερών και καταρρίπτοντας ταυτόχρονα το ρεκόρ του Ουίντον Ρούφερ, που κρατούσε από το 1982. Συνολικά ο Γουντ, μετράει 64 συμμετοχές με την Εθνική Νέας Ζηλανδίας. Κατάλογος κορυφαίων διεθνών σκόρερ ποδοσφαίρου ανδρών ανά χώρα Στατιστικά ποδοσφαιριστή. Η αποστολή της Νέας Ζηλανδίας για το Μουντιάλ της Νότιας Αφρικής. εφημερίδα Sportday,18/6/2010,σελ 43.
BBC Σκωτία

Το BBC Σκωτία (BBC Scotland) είναι ο δημόσιος φορέας της Σκωτίας και ανήκει στο BBC. Τα τηλεοπτικά και ραδιοφωνικά κανάλια του φορέα εκπέμπουν μόνο στη Σκωτία και όχι σε όλο το Ηνωμένο Βασίλειο. Οι υπάλληλοι που απασχολεί ο οργανισμός ανέρχονται σε 1.250. Ο οργανισμός συνεργάζεται με τα τηλεοπτικά δίκτυα STV και ITV Border.

 BBC Alba BBC One Σκωτία BBC Two Σκωτία BBC Radio Scotland BBC Radio nan Gàidheal BBC Radio Shetland BBC Radio Orkney Τα στούντιο του BBC Scotland βρίσκονται στο κτήριο BBC Pacific Quay, το οποίο βρίσκεται δίπλα από τον ποταμό Κλάιντ στη Γλασκώβη. Το κτήριο άρχισε να χτίζεται το 2004 και τελείωσε το 2006. Τα εγκαίνια έγιναν το 2007. Η ανέγερση του κτηρίου κόστισε 188 εκατομμύρια λίρες Αγγλίας. Το κτήριο περιέχει τρία τηλεοπτικά στούντιο, πέντε ραδιοφωνικά στούντιο, όπως επίσης και το πρώτο τηλεοπτικό στούντιο του BBC, το οποίο είναι εξοπλισμένο με HD συστήματα. Ο οργανισμός από όταν ξεκίνησε να λειτουργεί μέχρι το 2007, όπου μετακόμισε στο καινούργιο κτήριο, στεγάζονταν σε ένα κτήριο στην πόλη της Γλασκώβης. Επίσημη Ιστοσελίδα
NGC 5559

Ο NGC 5559 είναι ραβδωτός σπειροειδής γαλαξίας ο οποίος απέχει 240 εκατομμύρια έτη φωτός και βρίσκεται στον αστερισμό Βοώτη. Ανακαλύφθηκε στις 10 Απριλίου 1785 από τον αστρονόμο Ουίλιαμ Χέρσελ (William Herschel).

 Το 2001 παρατηρήθηκε στον NGC 5559 υπερκαινοφανής τύπου Ib που ονομάστηκε SN 2001co. Ήταν ένας πλούσιος σε ασβέστιο υπερκανοφανής, γεγονός που είναι εμφανές από τις φασματικές γραμμές του. Δεδομένα για το NGC 5559 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 5559 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 5559 στο Wikimedia Commons
Δήμος Κεραμωτής

Ο Δήμος Κεραμωτής ήταν δήμος του νομού Καβάλας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 - 2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Νέστου. Βρισκόταν στο ανατολικό τμήμα του νομού, απέναντι από την Θάσο. Αποτελούταν από 4 δημοτικά διαμερίσματα, καταλάμβανε έκταση 115,1 Km2 και είχε συνολικό πληθυσμό 6.039 κατοίκους. Έδρα του δήμου ήταν η Κεραμωτή.

 Με το ΦΕΚ 203Α - 03/10/1928 συνίσταται η Κοινότητα Κεραμωτής, μετά την απόσπαση του οικισμού από την Κοινότητα Χρυσουπόλεως, μαζί με το Χαϊδευτό. Από το 1930 μέχρι το 1948, ο οικισμός Μοναστηράκι, ήταν οικισμός της Κοινότητας και από το 1952 μέχρι το 1997 που η Κοινότητα αναγνωρίστηκε σε Δήμος. Με το ΦΕΚ 244Α - 04/12/1997, η κοινότητα καταργείται και αναγνωρίζεται σε Δήμος. Οι οικισμοί Αγίασμα, Παραλία Αγιάσματος, Πηγές και Νέα Καρυά, προσαρτώνται στον Δήμο. Το 2011, με το Πρόγραμμα Καλλικράτης, ο Δήμος καταργείται και γίνεται Δημοτική Ενότητα του Δήμου Νέστου. Ο δήμος περιλάμβανε τα παρακάτω δημοτικά διαμερίσματα και οικισμούς. Δ.δ. Κεραμωτής [ 2.111 ] η Κεραμωτή [ 1.228 ] το Μοναστηράκι [ 408 ] το Χαϊδευτό [ 475 ] Δ.δ. Αγιάσματος [ 1.158 ] το Αγίασμα [ 1.158 ] η Παραλία Αγιάσματος [ 0 ] Δ.δ. Νέας Καρυάς -- η Νέα Καρυά [ 1.734 ] Δ.δ. Πηγών -- οι Πηγές [ 1.036 ] Υπουργείο Εσωτερικών, δήμοι του σχεδίου Καποδίστριας Αρχειοθετήθηκε 2009-09-24 στο Wayback Machine. Λιμνοθάλασσες Κεραμωτής (Αρχείο ντοκιμαντέρ της ΕΡΤ)
Μαραθώνας Κάτω Βαρωσίων (πετοσφαίριση γυναικών)

Ο Μαραθώνας Κάτω Βαρωσίων είναι κυπριακή πετοσφαιρική ομάδα γυναικών με έδρα το Κάτω Βαρώσι, οικισμό της Αμμοχώστου. Αποτελεί τμήμα του αθλητικού σωματείου Μαραθώνας Κάτω Βαρωσίων. Το σωματείο του Μαραθώνα μετά την τουρκική εισβολή και την κατάληψη της Αμμοχώστου το 1974 επαναδραστηριοποιήθηκε στη Λάρνακα. Έτσι, η έδρα της πετοσφαιρικής ομάδας γυναικών του Μαραθώνα είναι στη Λάρνακα. Έδρα της ομάδας είναι το Κοινοτικό Κέντρο Λάρνακας.

 Η γυναικεία πετοσφαιρική ομάδα του Μαραθώνα έχει μερικές παρουσίες στην Α΄ κατηγορία. Επίσης, έχει κατακτήσει δύο φορές το πρωτάθλημα Β΄ κατηγορίας (2006-07, 2010-11) και τρεις φορές το κύπελλο Β΄ κατηγορίας (2007, 2011, 2014). Ο πίνακας που ακολουθεί παρουσιάζει την πορεία του Μαραθώνα στις διοργανώσεις της ΚΟΠΕ (για όσες περιόδους εντοπίστηκαν στοιχεία). ΓυναίκεςΒ΄ Κατηγορία: Πρωταθλητής (2): 2007, 2011Κύπελλο Β΄ Κατηγορίας: Κυπελλούχος (3): 2007, 2011, 2014ΥποδομήςΚυπελλούχος νεανίδων (1): 2008 Πετοσφαίριση στην Κύπρο Εν ενεργεία σωματεία μέλη της Κ.Ο.ΠΕ. Μαραθώνας στο Facebook
18 Άνω

Το 18 Άνω είναι η Μονάδα Απεξάρτησης Αλκοολικών - Τοξικομανών 18 Άνω του Ψυχιατρικού Νοσοκομείου Αττικής. Ξεκίνησε να λειτουργεί το 1969 έως το 1995 όπου χωρίστηκε σε δύο ανεξάρτητα τμήματα Αλκοολικών και Τοξικομανών τα οποία βρίσκονται πλέον σε ξεχωριστά κτίρια μέσα στο νοσοκομείο.

 Το 18 Άνω είναι ένα πρόγραμμα εθελοντικό, απευθύνεται σε όλους τους χρήστες ανεξαρτήτως ηλικίας και φύλο που εκφράζουν την θέληση τους για ένταξης σ' αυτό. Η φιλοσοφία του 18 Άνω είναι η αντιμετώπιση του κάθε χρήστη σαν ξεχωριστή και μοναδική περίπτωση, έτσι το πλαίσιο αποκτά ανθρωποκεντρικότητα ξεχωρίζοντας τις ανάγκες του κάθε ατόμου χωρίς όμως να αποκλίνει από τις αξίες τις ισότητας, των ορίων που θέτει και της υποχρεωτικής συμμετοχής σε όλες τις δραστηριότητες της θεραπευτικής διαδικασίας από όλους ανεξαρτήτως. Κύρια μορφή θεραπείας αποτελεί η ψυχολογική απεξάρτηση του ατόμου μέσω συνεδρίων ατομικής και ομαδικής ψυχοθεραπείας από εξειδικευμένο προσωπικό. Χωρίζεται σε 3 φάσεις: η φάση της ευαισθητοποίηση, της ψυχολογική απεξάρτηση και της κοινωνικής επανένταξης. Είναι η πρώτη επαφή του χρήστη στα κέντρα ενημέρωσης του προγράμματος όπου πραγματοποιείται η πλήρης ενημέρωση του ενδιαφερόμενου προς ένταξη στο πρόγραμμα. Συμμετοχή έως ένα σημείο έχει και η οικογένεια του. Η φάση αυτή περιλαμβάνει την εμψύχωση, την ευαισθητοποίηση και σε συνέχεια την ένταξή του ατόμου σε κλειστή δομή απεξάρτησης. Ανοικτές δομές υπάρχουν επίσης για άτομα στα οποία δεν υπάρχει η δυνατότητα εγκλεισμού. Ο χρήστης αποκτά την ευκαιρία να αποκοπεί από κάθε είδους εξωτερικής επιρροής και να επικεντρωθεί στον εαυτό του σε διάστημα 7 μηνών όπου πέραν της ψυχοθεραπείας εμπλέκεται σε πληθώρα θεραπευτικών δραστηριοτήτων όπως δραματοθεραπεία, χοροθεραπεία, κοινωνικός προβληματισμός, δημιουργικές ομάδες καλλιτεχνικής φύσης όπως πηλός, εικαστική δημιουργία, κατασκευή κοσμημάτων, καθώς και φυσική αγωγή, μαγειρική. Όλα στο πλαίσιο συνεργασίας και διαδραστικότητας με άλλους συνθεραπευόμενους. Είναι η τελική φάση του προγράμματος κατά την διάρκεια του οποίου ο θεραπευόμενος επανεντάσσεται αργά και σταθερά στην κοινωνία εξερχόμενος των κλειστών δομών και ακολουθώντας όλες τις παραπάνω δραστηριότητες για διάρκεια ενός έτους. Παράλληλα στην πράξη πλέον εφαρμόζει όλα όσα αποκόμισε και έχτισε έχοντας την στήριξη και την παρακολούθηση του προσωπικού μέχρι περάτωσης του προγράμματος. Ο διαδυκτιακός τόπος του ιδρύματος
Έλενα Μαρουλλέτη

Η Έλενα Μαρουλλέτη είναι Ελληνοαμερικανίδα ανεξάρτητη Δημοσιογράφος - Ρεπόρτερ. Είναι ιδρύτρια και Εκτελεστική Παραγωγός - Παρουσιάστρια του AKTINA FM, του δεύτερου διαδικτυακού ραδιοφώνου που αναδύθηκε παγκοσμίως, καθώς επίσης ιδρύτρια και Εκτελεστική Παραγωγός - Παρουσιάστρια του ΑΚΤΙΝΑ ΤV, του πρώτου αγγλόφωνου Ελληνοαμερικανικού τηλεοπτικού προγράμματος που έχει καθιερωθεί στη Νέα Υόρκη. Είναι επίσης ιδρύτρια και Πρόεδρος των μη-κερδοσκοπικών και απαλλαγμένων φορολογικά (tax-exempt) πολιτιστικών οργανισμών, ΑΚΤΙΝΑ Productions, Inc., και CYPRECO of America, Inc. (Πολιτιστικός Οργανισμός Απόδημων Κυπρίων Αμερικής).

 Η κα. Μαρουλλέτη προέρχεται από το προάστιο Βαρώσια της παραλιακής πόλης της Κύπρου, Αμμόχωστος. Σπούδασε στο Κολλέγιο Γραμματέων του Λονδίνου και αργότερα στο Ινστιτούτο Μόδας και Τεχνολογίας της Νέας Υόρκης (FIT) με υποτροφία από τον εργοδότη της ABC (Αμερικανική εταιρεία μέσων μαζικής ενημέρωσης). Η ΄Ελενα Μαρουλλέτη εργάστηκε στην ασφαλιστική εταιρεία Teachers Insurance and Annuity Association στο τμήμα έκδοσης ασφαλειών και στην εταιρεία ABC(Αμερικανική εταιρεία μέσων μαζικής ενημέρωσης) στο Τμήμα Προσωπικού και στη συνέχεια στο Ειδησεογραφικό Τμήμα. Έχει παράγει για τον ΑΚΤΙΝΑ ΤV πάνω από 100 μίνι ντοκιμαντέρ και τηλεοπτικές εκπομπές για τον πολιτισμό, την ιστορία και τους αρχαιολογικούς χώρους της Κύπρου και της Ελλάδας καθώς και για την Ελληνική και Ελληνοκυπριακή παροικία των Ηνωμένων Πολιτειών Αμερικής.Στις 3, Μαΐου 1993, η Έλενα Μαρουλλέτη ίδρυσε και καθιέρωσε το ΑΚΤΙΝΑ FM, το πρώτο Ελληνοαμερικανικό ραδιόφωνο που ξεκίνησε την μετάδοση προγραμμάτων διαδικτυακά και το δεύτερο Διαδικτυακό Ραδιόφωνο που αναδύθηκε παγκοσμίως.Στις 7, Απριλίου 2002, η Έλενα Μαρουλλέτη ίδρυσε και καθιέρωσε το ΑΚΤΙΝΑ TV, το πρώτο και μοναδικό αγγλόφωνο Ελληνοαμερικανικό Τηλεοπτικό πρόγραμμα που διατίθεται στη Νέα Υόρκη από τοπικό κανάλι (WNYE Κανάλι 25).Τον Οκτώβριο του 2023 η Έλενα Μαρουλλέτη τιμήθηκε ως «Προσωπικότητα της Χρονιάς» από το διεθνές περιοδικό Yessiey στα «Βραβεία Yessiey 2023» που τίμησαν γυναίκες για την «Πρωτοπορία τους και την Δημιουργικότητα τους που Έφερε Αλλαγή.»
Γιάλοβετς

Το όρος Γιάλοβετς (Jalovec) είναι βουνό των Ιουλιανών Άλπεων. Με υψόμετρο κορυφής 2.645 μέτρα πάνω από την επιφάνεια της θάλασσας, είναι το έκτο υψηλότερο βουνό στη Σλοβενία. Υψώνεται ανάμεσα στις αλπικές κοιλάδες Τάμαρ, Κορίτνιτσα και Τρέντα. Κοντινές κορυφές είναι η Μάνγκαρτ στα δυτικά, οι Τράβνικ και Μοϊστρόβκα στα ανατολικά, και η Πόνσε στα βόρεια. Ο «Γκρεμός της Ξυλείας» (σλοβεν. Loška stena, ιταλ. Parete di Bretto) βρίσκεται στη νοτιοδυτική πλαγιά του βουνού.

 Το Γιάλοβετς αναφέρεται σε γραπτές πηγές από το 1763 έως το 1787 με τις ονομασίες Jellauz και Jelauz («Γιελάουτς»), που όπως και η σημερινή, προέρχονται από το σλοβενικό επίθετο jalov = γυμνός, άγονος. Αυτό προφανώς αναφέρεται στην έλλεψη βλαστήσεως στις πλαγιές του βουνού. Ιουλιανές Άλπεις «Περιγραφή και μονοπάτια προσβάσεως». Hribi.net. Ανακτήθηκε στις 30 Μαΐου 2008. «Χάρτες και αεροφωτογραφίες». Geopedia.si. Geodetic Institute of Slovenia. Αρχειοθετήθηκε από το πρωτότυπο στις 20 Ιουνίου 2012. Ανακτήθηκε στις 30 Μαΐου 2008.
System Shock (βιντεοπαιχνίδι, 2023)

Το System Shock είναι βιντεοπαιχνίδι δράσης περιπέτειας βολών πρώτου προσώπου που αναπτύχθηκε από τη Nightdive Studios. Πρόκειται για remake του αρχικού παιχνιδιού με το ίδιο όνομα, που αναπτύχθηκε από τη Looking Glass Studios.

 Το παιχνίδι τοποθετείται σε ένα διαστημικό σταθμό, σε ένα κυβερνοπάνκ έτος 2072. Ο παίκτης αναλαμβάνει το ρόλο ενός ανώνυμου χάκερ, ο οποίος προσπαθεί να εμποδίσει τα σχέδια της κακόβουλης τεχνητής νοημοσύνης με όνομα SHODAN. Το αρχικό System Shock κυκλοφόρησε το 1994 και αναπτύχθηκε από τη Looking Glass Studios, που έκλεισε το 2000. Η περιουσία της εταιρείας, συμπεριλαμβανομένου του System Shock, αγοράστηκαν από την Star Insurance Company, μια θυγατρική της Meadowbrook Insurance Group. Το 2012, η Nightdive Studios αγόρασε τα δικαιώματα του System Shock 2 και παρήγαγε μια αναβαθμισμένη εκδοχή του παιχνιδιού που κυκλοφόρησε ψηφιακά για τα μοντέρνα λειτουργικά συστήματα. Έπειτα η ίδια εταιρεία αγόρασε τα δικαιώματα για όλο το franchise. Χρησιμοποιεί τη μηχανή παιχνιδιών Unreal Engine 4. Αρχικά, είχε προγραμματιστεί να κυκλοφορήσει το δεύτερο τέταρτο του 2018 ταυτόχρονα για τα Microsoft Windows, MacOS, Linux, PlayStation 4 και Xbox One. Η κυκλοφορία μεταφέρθηκε, ξανά για τις ίδιες κονσόλες, στις αρχές του 2020. Τελικά, το παιχνίδι κυκλοφόρησε για τα Windows στις 30 Μαΐου του 2023. Η ημερομηνία κυκλοφορίας για τις προαναφερθείσες πλατφόρμες αναμένεται να ανακοινωθεί, ενώ το παιχνίδι θα κυκλοφορήσει επιπλέον και για τα PlayStation 5 και Xbox Series X/S. Επίσημη ιστοσελίδα
Φουλμινικό κάλιο

Το φουλμινικό κάλιο (αγγλικά: potassium fulminate) είναι ανόργανη ένωση με εμπειρικό τύπο KCNO. Είναι το άλας που προκύπτει (θεωρητικά) από την εξουδετέρωση του φουλμινικού οξέος (HCNO) από το υδροξείδιο του καλίου (KOH).

 Υπάρχουν άλλες δύο (2) ισομερείς ενώσεις με τον ίδιο εμπειρικό τύπο. Συνολικά, οι τρεις ενώσεις έχουν τους ακόλουθους ημισυντακτικούς τύπους: Φουλμινικό κάλιο: K+-C≡Ν+-Ο- (KCNO). Κυανικό κάλιο: K+-O-C≡Ν (KOCN). Ισοκυανικό κάλιο: K+-Ν=C=O (KNCO). Συνήθως παράγεται με αντίδραση αμαγάλματος καλίου με φουλμινικό υδράργυρο [Hg(CNO)2]: Το φουλμινικό κάλιο είναι λιγότερο εκλεκτικό σε σύγκριση με το φουλμινικό υδράργυρο, γιατί σε αυτήν (φουλμινικό κάλιο) υπάρχει ιονικός δεσμός ανάμεσα στο κάλιο και τον άνθρακα, ενώ στο φουλμινικό υδράργυρο υπάρχει ομοιοπολικός δεσμός μεταξύ υδραργύρου και άνθρακα. Η μόνη εφαρμογή του, εκτός από χημικές επιδείξεις, είναι το καπάκι κρούσης σε κάποια πρώιμα τουφέκια. Εκρηκτικές ενώσεις. Φουλμινικό οξύ (HCNO). Φουλμινικό ανιόν (CNO-). Φουλμινικός άργυρος (AgCNO). Φουλμινικός υδράργυρος [Hg(CNO)2]. Κυανικό κάλιο (KOCN).
Μαυροχώρι Καστοριάς

Το Μαυροχώρι είναι χωριό στην Περιφερειακή Ενότητα Καστοριάς της Μακεδονίας. Διοικητικά ανήκει στη Δημοτική Ενότητα Μακεδνών του Δήμου Καστοριάς στη Δυτική Μακεδονία. Βρίσκεται στην ανατολική ακτή της λίμνης Ορεστιάδας απέναντι από την πόλη της Καστοριάς. Είναι ενωμένη οικιστικά με τη βορειότερη Πολυκάρπη με την οποία χωρίζεται από τον ποταμό Ξηροπόταμο.

 Στο σημείο του οικισμού μεταφέρθηκε μεγάλη εμποροπανήγυρη που τελούνταν παλαιότερα είτε στην πόλη της Καστοριάς, είτε στη Διοκλητιανούπολη, είτε ανατολικότερα στην Κλεισούρα. Η εμποροπανήγυρη που λάμβανε χώρα στις 25 Σεπτεμβρίου, στο Μαυροχώρι ξεκίνησε από τον 9ο αιώνα με την ονομασία «Πανηγύρι του Δόβερου». Το χωριό υπάρχει ήδη από το 1380. Στα τέλη του 15ου αιώνα το χωριό εμφανίζεται ως Μαύροβο με πληθυσμό 178 οικογένειες (περίπου 1.780 άνθρωποι). Τον 18ο αιώνα, η εμποροπανήγυρη του Μαυροχωρίου ήταν ένα από τα σημαντικότερα γεγονότα που συνέβαινε στην προεπαναστατική Ελλάδα. Οι κάτοικοί του ήταν κυρίως χριστιανοί και δευτερευόντως μουσουλμάνοι, ενώ λειτουργούσε ελληνικό και οθωμανικό σχολείο. Οι χριστιανοί ήταν δίγλωσσοι (ελληνικά/σλαβικά) και συμμετείχαν στο Μακεδονικό Αγώνα. Κυριότεροι Μαυροχωρίτες Μακεδονομάχοι ήταν ο οπλαρχηγός Κωνσταντίνος Παπασταύρου, ο Χρυσός Μπίβουλας, ο Θωμάς Ράντζος και ο Κωνσταντίνος Ταραβάνης. Μετά τη Συνθήκη της Λωζάνης οι μουσουλμάνοι κάτοικοι του χωριού προσέφυγαν στην Τουρκία, ενώ εγκαταστάθηκαν και 72 οικογένειες Ελλήνων Χριστιανών προσφύγων των 320 ατόμων από τον Πόντο και τη Μικρά Ασία.Σήμερα το Μαυροχώρι αποτελεί τουριστικό προορισμό για ήσυχες διακοπές στη λίμνη της Καστοριάς. Εκτός από την εμποροπανήγυρη πραγματοποιούνται εορταστικές εκδηλώσεις στις 13 - 15 Αυγούστου της Κοιμήσεως της Παναγίας, όπου εορτάζει η απέναντι μονή της Παναγίας της Μαυριώτισσας (κτίστηκε από τον στρατηγό Γεώργιο Παλαιολόγο σε ανάμνηση της νίκης κατά των Νορμανδών το 1083). Στο χωριό λειτουργεί και ο Ναυτικός Όμιλος Μαυροχωρίου. Κωνσταντίνος Παπασταύρου, Μακεδονομάχος οπλαρχηγός Φίλιππος Πετσάλνικος, πολιτικός, διατελέσας υπουργός και πρόεδρος της Βουλής Μουσείο Κέρινων Ομοιομάτων Μαυροχωρίου
Παναγία Κονταριώτισσα

Η Παναγία Κονταριώτισσα ή Κουντουριώτισσα, επίσημα Ιερός Ναός Κοιμήσεως της Θεοτόκου, είναι ένα πολύ καλά διατηρημένο και αρχιτεκτονικά σύνθετο, βυζαντινό μνημείο της Πιερίας στην βόρεια Ελλάδα. Ο ναός είναι μεταβατικού τύπου, με τρούλο και περίστωο και στα δυτικά του έχει δύο παρεκκλήσια. Μέρος της λιθοδομής του έχει υλικό που προέρχεται από το αρχαίο Δίον. Το εσωτερικό του ναού κοσμείται από τοιχογραφίες του 15ου-16ου αιώνα. Η "Κονταριώτισσα" αναφέρεται στο όνομα της σύγχρονης κοινότητας που προέρχεται από την εκκλησία. Πρόκειται για το αρχαιότερο βυζαντινό μνημείο της Πιερίας, με την ίδρυσή του να ανάγεται στα τέλη του 10ου με 11ο αιώνα και αποτελεί τόπο προσκυνήματος κατά την εορτή του Δεκαπενταύγουστου.

 Η εκκλησία είναι κτισμένη σε έναν λόφο στα βορειοδυτικά του χωριού Κονταριώτισσα, περίπου 6,5 χιλιόμετρα νοτιοδυτικά της Κατερίνης . Κρίνοντας από το σχήμα (μορφολογία) του κτηρίου, χτίστηκε την εποχή της βυζαντινής εικονομαχίας ή νωρίτερα. Η κατασκευή χρονολογείται στον 7ο αιώνα, δομικές αλλαγές πραγματοποιήθηκαν τον 11ο αιώνα και τον 15ο αιώνα το κτίριο ανακαινίστηκε. Τμήματα του εξωτερικού τοίχου δείχνουν διάφορες μορφές τοιχοποιίας. Η κατασκευή της εκκλησίας λέγεται ότι σχετίζεται με την ταυτόχρονη καταστροφή και εγκατάλειψη του αρχαίου Δίου. Το κτίριο έχει κυλινδρικό τρούλο που στηρίζεται σε τέσσερις στρογγυλούς πυλώνες και έχει από ένα παρεκκλήσι στα βόρεια και νότια, προσαρτημένα στη δυτική πλευρά. Η αψίδα, που οριοθετείται από ξυλόγλυπτο τέμπλο, στο ανατολικό τμήμα της εκκλησίας, διαθέτει ένα τρίλοβο παράθυρο. Η αψίδα, ο τρούλος και οι τοίχοι είναι διακοσμημένοι με τοιχογραφίες. Τίποτα δεν έχει απομείνει από την αρχική διακόσμηση, ενώ οι ορατές τοιχογραφίες χρονολογούνται από τον 15ο αιώνα. Ειδικότερα, έχουν σωθεί κατάλοιπα από τοιχογραφίες που απεικονίζουν στον τρούλο τον Παντοκράτορα σε "δόξα" (κύκλο) που συγκρατούν οι τέσσερις αρχάγγελοι, και την Κοίμηση της Θεοτόκου πάνω από το τρίβηλο. Μερικά από τα πλακάκια δαπέδου τερακότας φέρουν την ένδειξη "ΔΙΟΝ". Τα πρώτα τμήματα της κατασκευής είναι παρόμοια με τη βασιλική της Αγίας Σοφίας στη Θεσσαλονίκη . Παρόμοια χαρακτηριστικά βρέθηκαν σε άλλες ελληνικές εκκλησίες του 8ου και 9ου αιώνα. Ενδεχομένως η εκκλησία χρησιμοποιήθηκε ως μοναστήρι. Κοντά στο ναό έχει βρεθεί και νεκροταφείο της πρώιμης Εποχής του Σιδήρου. Σύμφωνη με μία εκδοχή, στο ναό της Παναγίας οφείλει το χωριό Κονταριώτισσα (παλαιότερα: Κουντουριώτισσα) την ονομασία του. Τα κούντουρα είναι οι αγγελικές δυνάμεις που εικονίζονται στον τρούλο της εκκλησίας και προαναγγέλλουν την Ανάληψη του Χριστού. Μια άλλη εκδοχή για την ονοματοδοσία του ναού αναφέρει ότι κατά τους βυζαντινούς χρόνους οι κάτοικοι κατασκεύαζαν κοντάρια, χρησιμοποιώντας ξυλεία από το παρακείμενο δάσος. Την εκδοχή αυτή υποστηρίζει και ο επίσκοπος Κίτρους Παρθένιος Βαρδάκας. Ο ναός χαρακτηρίστηκε διατηρητέο μνημείο με την εισήγηση του Νομάρχη στις 18 Απριλίου 1966.
Καρολίνα Αμαλία του Σλέσβιχ-Χόλσταϊν-Σόντερμπουργκ-Αουγκούστενμπουργκ

Η Καρολίνα Αμαλία (γερμ. Caroline Amalie, 28 Ιουνίου 1796 - 9 Μαρτίου 1881) από τον Οίκο του Σλέσβιχ-Χόλσταϊν-Σόντερμπουργκ-Αουγκούστενμπουργκ ήταν κόρη του Δούκα του Σλέσβιχ-Χόλσταϊν-Σόντερμπουργκ-Αουγκούστενμπουργκ και με τον γάμο της έγινε βασίλισσα της Δανίας.

 Ήταν η μόνη κόρη του Φρειδερίκου Χριστιανού Β΄ του Σλέσβιχ-Χόλσταϊν-Σόντερμπουργκ-Αουγκούστενμπουργκ και της Λουίζας Αυγούστας του Όλντενμπουργκ, κόρης του Χριστιανού Ζ΄ της Δανίας. Παντρεύτηκε το 1815 τον Χριστιανό Η΄ της Δανίας. Δεν απέκτησαν τέκνα. Cohen, Aaron I. International Encyclopedia of Women Composers Dansk Kvindebiografisk Leksikon
Τατουάζ θηλών

Το τατουάζ θηλών ή tittoo όπως είναι συνήθως γνωστό, είναι μια τάση που σχετίζεται με το σώμα και η οποία γνώρισε ευρεία αναγνώριση το 2013. Είναι ένα είδος τατουάζ που εφαρμόζεται στην θηλαία άλω και είναι μόνιμο.

 Το τατουάζ θηλών ξεκίνησε ως μια ιατρική διαδικασία για την αποκατάσταση του μαστού μετά τη μαστεκτομή. Χρησιμοποιείται όμως ολοένα και περισσότερο σαν αισθητική επέμβαση, η οποία έκανε την εμφάνισή της στις αρχές του 2013 καθώς χρησιμοποιήθηκε για τη μεγέθυνση, σκούρυνση και τον καθορισμό των θηλών και της θηλαίας άλω, με σκοπό τη βελτίωση της «σεξουαλικότητας» της θηλής. Αυτή η πρακτική ξεκίνησε στις Ηνωμένες Πολιτείες της Αμερικής, αλλά σταδιακά επεκτάθηκε στο Ηνωμένο Βασίλειο, με πολλούς Βρετανούς να επιλέγουν να ταξιδέψουν στις ΗΠΑ για να υποβληθούν στην επέμβαση. Η διαδικασία περιλαμβάνει την επιλογή του χρώματος του τατουάζ θηλών από τον ενδιαφερόμενο (συνήθως περιλαμβάνει ένα μείγμα από χρωστικές) και έπειτα εφαρμόζεται τοπική αναισθησία. Η συσκευή τατουάζ βυθίζεται στη χρωστική ουσία και εφαρμόζεται στη θηλή μέχρι το αποτέλεσμα να είναι ομοιόμορφο. Η επέμβαση συνήθως διαρκεί 30 με 40 λεπτά. Στους μαστούς μπορεί να γίνει τατουάζ ώστε το χρώμα και το σχήμα των θηλών και της θηλαίας άλω να φαίνονται μεγαλύτερα, περισσότερο σκούρα χρωματικά, περισσότερο καλλίγραμμα ή με καλύτερη σαφήνεια. Ωστόσο, η αισθητική επέμβαση έχει επικριθεί, με έναν μπλόγκερ να καταγγέλει στην εφημερίδα The Guardian ότι η όλη ιδέα του τατουάζ θηλών «έχει γεύση κατασκευάσματος από τα μέσα ενημέρωσης». Από το Σεπτέμβριο του 2011, το Βασιλικό Νοσοκομείο του Derby προσφέρει δωρεάν τατουάζ θηλών στις ασθενείς που έχουν υποβληθεί σε εγχείρηση μαστού, προκειμένου να καλύψουν τα σημάδια από την εγχείρηση. Η αγορά του μηχανήματος τατουάζ χρηματοδοτήθηκε από το Ashbourne Breast Cancer Walk.
Κόκκινο Δημαρχείο

Με την ονομασία Κόκκινο Δημαρχείο (γερμ. Rotes Rathaus) είναι γνωστό το δημαρχείο του Βερολίνου, που βρίσκεται στην κεντρική περιοχή Μίτε της πόλεως, στην ομώνυμη οδό (Rathausstraße, δηλαδή «Οδός Δημαρχείου») και κοντά στην Αλεξάντερπλατς. Αποτελεί την έδρα του κυβερνήτη-δημάρχου και της τοπικής κυβερνήσεως του Ομόσπονδου Κρατιδίου του Βερολίνου, γνωστής ως Γερουσίας του Βερολίνου. Το όνομα του κτίσματος χρονολογείται από την κατασκευή του τον 19ο αιώνα και προέρχεται από τα κόκκινα τούβλα με τα οποία είναι κτισμένη η πρόσοψή του. Δεν έχει σχέση με το γεγονός ότι μεταπολεμικά βρισκόταν στο κομμουνιστικό Ανατολικό Βερολίνο.

 Το δημαρχείο του Βερολίνου κτίστηκε από το 1861 μέχρι το 1869, στον αρχιτεκτονικό ρυθμό της ακμής της βορειοϊταλικής Αναγεννήσεως. Αρχιτέκτονας ήταν ο Χέρμαν Φρήντριχ Βαίζεμαν (Hermann Friedrich Waesemann, 1813-1879). Πρότυπό του ήταν το παλαιό δημαρχείο της πόλεως Τορν, του σημερινού Τόρουν της Πολωνίας, αλλά η αρχιτεκτονική του πύργου του θυμίζει τον πύργο του ναού της Παναγίας του Λαν, στη βόρεια Γαλλία. Το δημαρχείο αντικατέστησε αρκετά μεμονωμένα κτίσματα που χρονολογούνταν από τον Μεσαίωνα και σήμερα καταλαμβάνει ένα ολόκληρο οικοδομικό τετράγωνο. Το Κόκκινο Δημαρχείο υπέστη σοβαρές ζημιές από τους συμμαχικούς βομβαρδισμούς κατά τον Β΄ Παγκόσμιο Πόλεμο και ξαναχτίστηκε με βάση το αρχικό του σχέδιο από το 1951 μέχρι το 1956. Το Neues Stadthaus στην Parochialstraße, το οποίο σώθηκε από τους βομβαρδισμούς και προπολεμικώς στέγαζε την έδρα της δημοτικής εταιρείας ασφάλειας πυρός του Βερολίνου Feuersozietät, χρησίμευσε ως το προσωρινό δημαρχείο για όλους τους τομείς του κατεχόμενου Βερολίνου μέχρι τον Σεπτέμβριο του 1948. Το ανακατασκευασμένο Κόκκινο Δημαρχείο χρησίμευσε ως το δημαρχείο του Ανατολικού Βερολίνου, ενώ το Δημαρχείο του Σένεμπεργκ χρησίμευε ως το δημαρχείο του Δυτικού Βερολίνου. Μετά όμως την επανένωση της Γερμανίας, η έδρα της διοικήσεως του επανενωμένου Βερολίνου έγινε επισήμως και πάλι το Κόκκινο Δημαρχείο, την 1η Οκτωβρίου 1991. Γερουσία του Βερολίνου Δήμαρχος του Βερολίνου Τηλεοπτικός πύργος Βερολίνου Αλεξάντερπλατς Gregor Gosciniak: «Berlin City Hall» στο CityMayors.com Πανόραμα 360° μπροστά από το Δημαρχείο
Μολδαβικές βουλευτικές εκλογές (2019)

Κοινοβουλευτικές εκλογές διεξήχθησαν στη Μολδαβία στις 24 Φεβρουαρίου 2019 για την εκλογή των 101 μελών του Κοινοβουλίου της Μολδαβίας. Το Σύνταγμα ορίζει ότι οι εκλογές διεξάγονται το αργότερο τέσσερα χρόνια και τρεις μήνες από την ημερομηνία έναρξης της προηγούμενης κοινοβουλευτικής περιόδου.Οι εκλογές διεξήχθησαν στο πλαίσιο ενός παράλληλου εκλογικού συστήματος, αντικαθιστώντας το αναλογικό σύστημα με κλειστές λίστες που χρησιμοποιήθηκε στη Μολδαβία σε όλες τις προηγούμενες κοινοβουλευτικές εκλογές από την ανεξαρτησία. Η προεκλογική περίοδος ξεκίνησε τον Νοέμβριο του 2018 και συνεχίστηκε μέχρι την ημέρα των εκλογών. Υποψήφιοι από τέσσερα κόμματα εκλέχθηκαν στο Κοινοβούλιο: το Κόμμα των Σοσιαλιστών της Δημοκρατίας της Μολδαβίας, το Δημοκρατικό Κόμμα της Μολδαβίας, την εκλογική συμμαχία ACUM των DA και PAS, και το κόμμα Șor. Το Κόμμα των Κομμουνιστών απέτυχε να καταλάβει έδρα για πρώτη φορά από την ανεξαρτησία. Τα αποτελέσματα επιβεβαιώθηκαν από το συνταγματικό δικαστήριο της Μολδαβίας στις 9 Μαρτίου 2019.Έπειτα από τις εκλογές προκλήθηκε συνταγματική κρίση τον Ιούνιο.

 Οι 101 έδρες στο Κοινοβούλιο της Μολδαβίας εξελέγησαν με το σύστημα της παράλληλης ψηφοφορίας, το οποίο εισήχθη το 2017. Έτσι, οι 50 βουλευτές εξελέγησαν με αναλογική σε μία ενιαία πανεθνική εκλογική περιφέρεια, με τους υπόλοιπους 51 να εκλέγονται σε μονοεδρικές περιφέρειες.Προκειμένου να εισέλθει κάποιος ή κάποια στη Βουλή, το εκλογικό όριο ήταν διαφορετικό ανά περιφέρεια και ανά τύπο καταλόγου. Για την ενιαία εκλογική περιφέρεια, το απαιτούμενο ποσοστό για ενιαία κόμματα ή οργανισμούς ήταν 6%, για συμμαχίες των 2 κομμάτων ήταν 9% και για συμμαχίες τριών και πάνω κομμάτων ήταν 11%. Οι ανεξάρτητοι υποψήφιοι προκειμένου να εκλεγούν βουλευτές έπρεπε να συγκεντρώσουν τουλάχιστον 2%. Η συμμετοχή έπρεπε να είναι τουλάχιστον 33% σε ποσοστό προκειμένου να είναι έγκυρα τα αποτελέσματα. Οι εκλογές επισκιάστηκαν από τις καταγγελίες για απόπειρα νοθείας με τη μέθοδο δημιουργίας ψεύτικων λογαριασμών στο Facebook, προκειμένου να επηρεαστούν οι πολιτικές συζητήσεις και τα κοινωνικά ζητήματα λίγο πριν διεξαχθεί η ψηφοφορία. Επιβεβαιώνοντας τις καταγγελίες, οι διεθνείς παρατηρητές του ΟΑΣΕ ανέφεραν μετά τις εκλογές ότι "ισχυρές ενδείξεις εξαγοράς ψήφων και κατάχρησης κρατικών πόρων" και ότι ασκήθηκαν πιέσεις σε δημόσιους λειτουργούς. Έπειτα από τις εκλογές, αμφότερα το Σοσιαλιστικό και το Δημοκρατικό Κόμμα πρότειναν τον σχηματισμό κυβέρνησης συνασπισμού με το ACUM, με το PDM να προτείνει για πρωθυπουργό ένα πρόσωπο από το ACUM, παρότι μεγαλύτερο κόμμα ήταν το PDM. Ωστόσο έπειτα από τις υποσχέσεις που δόθηκαν στη διάρκεια της προεκλογικής εκστρατείας, το ACUM απέρριψε και τις δύο προτάσεις.Στις 8 Απριλίου το ACUM ανακοίνωσε ότι θα αλλάξει την απόφασή του να αρνηθεί τις συνομιλίες για σχηματισμό κυβέρνησης συνασπισμού με το PSRM.
Νομοθεσία της Δυναστείας των Μακεδόνων

Με τον όρο νομοθεσία της Δυναστείας των Μακεδόνων εννοείται μια σειρά νόμων με τους οποίους οι αυτοκράτορες της Δυναστείας των Μακεδόνων αναθεώρησαν τη νομοθεσία της εποχής τους. Έτσι εξέδωσαν νόμους προσαρμοσμένους στις οικονομικές και κοινωνικές συνθήκες της εποχής τους.

 Ήταν απάνθισμα νόμων ή μεμονωμένοι νόμοι και αντικατέστησαν την Εκλογή (Δυναστεία Ισαύρων). Ήταν εισαγωγή στον Πρόχειρο Νόμο και καθόριζε με ακρίβεια τις αρμοδιότητες του αυτοκράτορα και του Πατριάρχη. Ήταν συλλογή νόμων και αντλεί κυρίως από τις νομικές συλλογές του Ιουστινιανού.(60 βιβλία) Ήταν νόμοι που απέβλεπαν στον περιορισμό της μεγάλης γαιοκτησίας. Περιλάμβανε διατάξεις που ρύθμιζαν τη λειτουργία των συντεχνιών, εμπορικά σωματεία των εμπόρων και των βιοτεχνών της Κωνσταντινούπολης. Σκοπός της νομοθεσίας αυτής ήταν να κάνουν πιο εύρυθμη τη λειτουργία της διοίκησης και να λύσουν τα επείγοντα κοινωνικά προβλήματα. Πρακτικά, οι Μακεδόνες αυτοκράτορες προσπάθησαν, αλλού με μεγαλύτερο και αλλού με μικρότερο βαθμό επιτυχίας: Να προτιμούνται ως αγοραστές οι γείτονες και οι συγγενείς όταν πουλιέται ένα κομμάτι γης. Οι δυνατοί να είναι υποχρεωμένοι να επιστρέψουν στους φτωχούς ιδιοκτήτες τα κτήματά τους χωρίς αποζημίωση Οι δυνατοί να πληρώνουν τους φόρους των φτωχών (αλληλέγγυον, 1002) Να περιοριστεί η δύναμη της Εκκλησίας Να αποτραπεί η πώληση και η αγορά των στρατοτοπίων και των στρατιωτικών κτημάτων
611 Βαλερία

Η Βαλερία (Valeria) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,094. Ανακαλύφθηκε το 1906 από τον Αμερικανό αστρονόμο Τζόελ Χάστινγκς Μέτκαλφ, που παρατηρούσε από το Τάουντον της Μασαχουσέτης.

 Η μέση διάμετρος της Βαλερίας εκτιμάται σε 56,97 χιλιόμετρα. Ο φασματικός τύπος της είναι S (λιθώδης), ενώ το άλβεδό της είναι 0,1148. Η Βαλερία περιστρέφεται γύρω από τον εαυτό της μία φορά κάθε 10 ώρες και 48 λεπτά. Τροχιά από το JPL (Java) / Εφημερίδα
Αικατερίνη του Βαντόμ

Η Αικατερίνη, γαλλ. Catherine (1354 - 1 Απριλίου 1412) από τον Οίκο των Μοντουάρ ήταν κόμισσα τού Βαντόμ & Καστρ (1372-1403) και με τον γάμο της έγινε κόμισσα του Λα Μαρς. Έτσι η κομητεία τού Βαντόμ πέρασε στον Οίκο των Βουρβόνων, στον κλάδο Λα Μαρς, που μετονομάστηκε σε Βαντόμ.

 Ήταν κόρη τού Ιωάννη ΣΤ΄ κόμη τού Βαντόμ και της 2ης εξαδέλφης του Ιωάννας του Ποντιέ. Το 1372 απεβίωσε η ανιψιά της Ιωάννα και έτσι η Αικατερίνη κληρονόμησε το Βαντόμ. Το κυβέρνησε αρχικά μαζί με τον σύζυγό της και, έπειτα από το τέλος του, μαζί με τον γιο της Λουδοβίκο ως το 1403. Παντρεύτηκε το 1364 τον Ιωάννη Α΄ των Βουρβόνων κόμη τού Λα Μαρς και είχε τέκνα: Ιάκωβος Β΄ 1370-1438, κόμης του Λα Μαρς. Ισαβέλλα γενν. 1373, μοναχή στο Πουασσύ. Λουδοβίκος 1376-1446, κόμης του Βαντόμ. Ιωάννης 1378-1457, κύριος τού Καρανσύ. Νυμφεύτηκε πρώτα την Αικατερίνη των Αρτουά, κόρη τού Φιλίππου κόμη του Ε και μετά την Ιωάννα του Βανντομουά. Άννα π.1380-1408, παντρεύτηκε πρώτα τον Ιωάννη των Βαλουά κόμη του Μονπανσιέ και μετά τον Λουδοβίκο Ζ΄ των Βίττελσμπαχ δούκα της Βαυαρίας. Μαρία 1386-1463, κυρία τού Μπρεανκούρ, παντρεύτηκε τον Ζαν ντε Μπαιν κύριο τού Κρουά. Καρλόττα 1388-1422, παντρεύτηκε τον Ιανό των Πουατιέ της Κύπρου. Broad, Jacqueline and Karen Green, Virtue, liberty, and toleration: political ideas of European women, 1400-1800, (Springer, 2007)
Πρωτάθλημα ΑΠΟΕΣΠ

Το Πρωτάθλημα ΑΠΟΕΣΠ είναι ένα τοπικό, ποδοσφαιρικό πρωτάθλημα το οποίο διοργανώνεται από την ΑΠΟΕΣΠ. Στο πρωτάθλημα αυτό συμμετέχουν ομάδες μέλη της ΑΠΟΕΣΠ. Αποτελεί ένα από τα πρωταθλήματα του αγροτικού (τοπικού) ποδοσφαίρου της Κύπρου. Πολυνίκης ομάδα του θεσμού είναι η Εληά Λυθροδόντα με 12 κατακτήσεις. Από το πρωτάθλημα αυτό καθορίζεται η ομάδα που θα εκπροσωπήσει την ΑΠΟΕΣΠ στο Πρωτάθλημα πρωταθλητριών ΣΤΟΚ και οι ομάδες της ΑΠΟΕΣΠ που θα συμμετάσχουν στο Πρωτάθλημα Ένταξης ΣΤΟΚ μέσα από το οποίο καθορίζονται οι ομάδες που θα συμμετάσχουν στην Επίλεκτη κατηγορία ΣΤΟΚ, το χαμηλότερο επίπεδο εθνικού πρωταθλήματος της Κύπρου. Το Πρωτάθλημα ΑΠΟΕΣΠ βρίσκεται στο 5ο επίπεδο στο σύστημα ποδοσφαιρικών πρωταθλημάτων ανδρών Κύπρου, στο οποίο βρίσκονται όλα τα πρωταθλήματα Α΄ κατηγορίας των τοπικών ομοσπονδιών.

 Στο πρωτάθλημα συμμετέχουν 10 ομάδες. Διεξάγονται δύο γύροι, όπου η κάθε ομάδα αντιμετωπίζει όλες τις υπόλοιπες ομάδες εντός και εκτός έδρας. Η πρωταθλήτρια ομάδα συμμετέχει στο Πρωτάθλημα πρωταθλητριών ΣΤΟΚ. Οι πρώτες ομάδες (ο αριθμός διαφοροποιείται από τη ΣΤΟΚ) συμμετέχουν (αν το επιθυμούν) στο Πρωτάθλημα Ένταξης ΣΤΟΚ. Οι ομάδες που συμμετέχουν στο Πρωτάθλημα ΑΠΟΕΣΠ 2023-24 είναι: Απόλλων Λυμπιών ΑΠΟΜ Μαθιάτη Δάλι FC Δικέφαλος Αγκαστίνας Εθνικός Καιμακλίου Ελληνισμός Ακακίου Ελπίδα Αστρομερίτη Ήφαιστος Μιτσερού ΑΣ Λυθροδόντα ΠΑΟΚ Κοκκινοτριμιθιάς Ποδοσφαιρική Λέσχη Ψημολόφου Στον πίνακα που ακολουθεί παρουσιάζονται οι πρωταθλήτριες ομάδες κάθε περιόδου. Ο πίνακας ξεκινά από την περίοδο 1965-66 καθώς δεν έχουν βρεθεί στοιχεία για το αν είχε διεξαχθεί κάποια διοργάνωση νωρίτερα. Την περίοδο 1974-75 το πρωτάθλημα δεν διεξήχθη λόγω της τουρκικής εισβολής. Την περίοδο 2020-21 το πρωτάθλημα διεκόπη εξαιτίας της πανδημίας του κορωνοιού. Ποδόσφαιρο στην Κύπρο Σύστημα ποδοσφαιρικών πρωταθλημάτων Κύπρου Κύπελλο ΑΠΟΕΣΠ
Άννα Σοφία του Παλατινάτου-Τσβάιμπρυκεν-Μπίρκενφελντ

H Άννα-Σοφία, γερμ. Anna-Sophia von Wittelsbach (2 Απριλίου 1619 - 1 Σεπτεμβρίου 1680) από τον Οίκο του Βίττελσμπαχ ήταν κόρη του δούκα του Παλατινάτου-Τσβάιμπρυκεν-Μπίρκενφελντ. Έγινε πριγκίπισσα-ηγουμένη στο αββαείο του Κβέντλινμπουργκ.

 Ήταν η πρώτη (επιζήσασα κόρη) του Γεωργίου-Γουλιέλμου δούκα του Παλατινάτου-Τσβάιμπρυκεν-Μπίρκενφελτ και της Δωροθέας, κόρης του Όθωνα κόμη του Ζολμς-Ζόννενβαλντε. Γεννήθηκε στο Μπίρκενφελντ και ακολούθησε εκκλησιαστική σταδιοδρομία. Ορίστηκε πριγκίπισσα-ηγουμένη του αββαείου του Κβέντλινμπουργκ το 1645, διαδεχόμενη τη Δωροθέα-Σοφία των Βέττιν, κόρη του δούκα της Σαξονίας-Βαϊμάρης. Αυτό έγινε την περίοδο του Τριακονταετούς Πολέμου, ο οποίος τελείωσε το 1648. Η μικρή της επικράτεια υπέφερε από την εισβολή του Σουηδικού στρατού. Η Άννα-Σοφία Α΄ ήλθε συχνά σε διαφωνία με τον Ιωάννη-Γεώργιο Β΄ εκλέκτορα της Σαξονίας και το συμβούλιο της πόλης του Κβέντλινμπουργκ. Απεβίωσε 61 ετών και τη διαδέχθηκε η Άννα Σοφία Β΄ του Κβέντλινμπουργκ, κόρη του λαντγκράβου της Έσσης-Ντάρμστατ. Svensson, Lars G.: Die Geschichte der Bibliotheca Bipontina, Institut für Pfälzische Geschichte und Volkskunde, 2002, p. 127 Πολυμέσα σχετικά με το θέμα Anna Sophia I, Abbess of Quedlinburg στο Wikimedia Commons
Μαρκαντόνιο Τρεβιζάν

Ο Μαρκαντόνιο Τρεβιζάν (Λατινικά : Marcus Antonius Trevisan, 1475 - 31 Μαΐου 1554) ήταν ο 80ος Δόγης της Βενετίας (4 Ιουνίου 1553 - 31 Μαΐου 1554). Ο Μαρκαντόνιο Τρεβιζάν ήταν γνωστός για τον θρησκευτικό του φανατισμό που έφτανε στα όρια του εξτρεμισμού, δεν παντρεύτηκε επειδή το θεωρούσε αμαρτία. Η εντιμότητα του και η ηθική του ακεραιότητα ήταν μόνιμα, αυτό του επέτρεψε να κατέχει μεγάλα αξιώματα παρά τις θρησκευτικές του ιδέες.

 Εξελέγη Δόγης της Βενετίας (4 Ιουνίου 1553) υπέργηρος χωρίς να το επιθυμεί ούτε ο ίδιος. Με την άνοδο του στην εξουσία επιχείρησε να καταργήσει τις γιορτές και τα πανηγύρια για να ασχοληθεί ο λαός της πόλης με τα θρησκευτικά του καθήκοντα αλλά χωρίς να βρει καμιά ανταπόκριση. Βαριά ασθενής πέθανε περίπου έναν χρόνο αργότερα από την εκλογή του (31 Μαΐου 1554) και τάφηκε στον ναό του Αγίου Φραγκίσκου της Αμπέλου. Paoletti, John T.; Radke, Gary M. (2005). Art in Renaissance Italy Γερμανική Εθνική Βιβλιοθήκη, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: Gemeinsame Normdatei Δόγηδες της Βενετίας